ອຸບັດຕິເຫດກຳປັ່ນຕຳກັນ ນອກແຄມຝັ່ງເກົາຫຼີໃຕ້
ບໍລິສັດຕໍ່ເຮືອເກົາຫຼີໃຕ້ ສະແດງຄວາມເສຍໃຈ ຕໍ່ກຳປັ່ນກຳປູເຈຍ ທີ່ປະສົບອຸບັດຕິເຫດ ຕໍາກັນ.
ບໍລິສັດຕໍ່ເຮືອ Hyundai ຂອງເກົາຫຼີໃຕ້ໄດ້ສະແດງຄວາມ ເສຍໃຈເປັນທີ່ສຸດ ຕໍ່ການຫຼົ້ມຂອງກຳປັ່ນບັນທຸກກຳປູເຈຍ ແລະໃຫ້ຄຳໝັ້ນສັນຍາວ່າຈະດຳເນີນການຢ່າງດີທີ່ສຸດ ເພື່ອ ຊ່ອຍກູ້ໄພພວກລູກເຮືອທີ່ຫາຍສາບສູນ ມີການຢືນຢັນວ່າພວກລູກເຮືອຊາວຣັດເຊຍ 4 ຄົນໄດ້ເສຍຊີວິດແລະ 7 ຄົນ ຫາຍສາບສູນ ຫຼັງຈາກກຳປັ່ນ Alexandra ຂະໜາດ 1,500 ໂຕນ ໄດ້ຫຼົ້ມໃນມື້ວານນີ້ ລຸນຫຼັງໄດ້ເກີດ ອຸບັດຕິເຫດຕຳກັນກັບກຳປັ່ນບັນທຸກຕູ້ຄອນເທນເນີ້ ທີ່ສ້າງໂດຍບໍລິສັດອຸດສາຫະກໍາໜັກ Hyundai ກຳປັ່ນຂອງໜ່ວຍຍາມຝັ່ງເກົາຫຼີໃຕ້ 6 ລຳແລະເຮືອບິນເຮຣີຄອບເຕີ້ 2 ລຳຍັງສືບຕໍ່ພົວ ພັນໃນການຊອກຄົ້ນຫາພວກທີ່ລອດຊີວິດມາໄດ້ໃນວັນພະຫັດມື້ນີ້ ຢູ່ນອກແຄມຝັ່ງທະເລ ຂອງເມືອງ Ulsan ໃນເກົາຫຼີໃຕ້ ມີລູກເຮືອຊາວຣັດເຊຍຄົນນຶ່ງ ໄດ້ຖືກຊ່ອຍຊີວິດໄວ້ໄດ້ໃນມື້ວານນີ້ ມີການອ້າງຄຳເວົ້າຂອງເຈົ້າໜ້າທີ່ຍາມຝັ່ງທີ່ກ່າວວ່າ ກຳປັ່ນຂອງກຳປູເຈຍໄດ້ເດີນທາງ ມາແຕ່ຣັດເຊຍເພື່ອໄປຍັງຍີ່ປຸ່ນ ເວລາທ້າຍຂອງກໍາປັ່ນລໍາດັ່ງກ່າວໄດ້ຖືກຕໍາ ໂດຍກໍາປັ່ນ ທີ່ມີຂະໜາດໃຫຍ່ກວ່າ ການສືບສວນພວມດຳເນີນໄປ ຢູ່ໃນເວລານີ້